A nagy homoszexuális világösszeesküvés - Amerikai Népszava
A nagy homoszexuális világösszeesküvés
Főoldal Hírek és vélemények A nagy homoszexuális világösszeesküvés
A világban bekövetkezett antiliberális fordulat mögött "keresztény" retorika áll. Putyin is a kereszténység védelmezője, Orbán egész Európát fordítaná vissza a felvilágosodás előtti "kereszténységbe", Trump legnagyobb támogatói az evangéliumi keresztények, akiknek az sem számít, hogy egy erkölcstelen és sátáni figurával akarják a kereszténységet védeni. Ebben az irányzatban összeért a neoprotestantizmus és a középkori katolicimus.
Ha valaki meg akarja érteni, hogy a naturális anyagi érdeken és hatalmi törekvésen kívül milyen fóbiával szereznek maguknak támogatást az antiliberális fasizálódás hívei, akkor a legjobb, ha a Hit Gyülekezete sajtóját és ideológiai agymosását figyelemmel kíséri, mert Magyarországon ennek az irányzatnak Németh Sándor szektája a képviselője.
Ennek lényege a családvédelem, a "keresztény család", de ezalatt nem a családi értékek védelme értendő, hanem a heteroszexuális családmodell kizárólagossága. Ezt egy hívő keresztény vagy egy egyház szabadon hirdetheti, képviselheti az álláspontját. Csakhogy a propaganda ezen túlmegy, és azzal riogatja nemcsak a híveit, hanem az egész világot, hogy a meleglobbi alkotja a világ liberális elitjét, a melegek irányítják a világot.
S ha a melegek irányítják a világot, akkor betiltják majd a heteroszexuális családmodellt, üldözni fogják a kereszténységet, megtiltják, hogy bűnnek nevezzék a homoszexualitást, és az egész világot a hatalmuk alá hajtják. A Hit Gyülekezete is a családról hirdet prédikációt, ami utána a homoszexuális világösszeesküvésről szól.
Németh Sándor és az evangéliuminak nevezett amerikai neoprotestantizmus Trumpról is hazudik, azt állítja, hogy "régen trágárul beszélt", de ma már nem, és Trump a kisebb rossz. Mindennek hátterében a melegjogok ellen vívott ádáz harcuk áll. Trumptól azt remélik, hogy új bírák kinevezésével majd gátat szab a melegházasságnak. A vicc az, hogy a melegházasságot szövetségi szinten egy republikánus bíró támogatásával fogadta el az amerikai Legfelsőbb Bíróság.
A homofóbia, a melegek elleni gyűlölet és az önhergelő uszítás, amely a középpontba állította a melegjogok elleni harcot, odáig vezetett, hogy a szabadkűműves és zsidó világösszeesküvés helyett homoszexuális világösszeesküvést vízionálnak, és azzal riogatják és uszítják gyűlöletre az egyházaik tagjait. A homoszexuális világösszeesküvés épp annyira igaz, mint a zsidó világösszeesküvés, és a konspirációs teóriák gyártása éppen olyan veszélyes, mint a zsidókkal szembeni konspirációs elméletek voltak. Ezek felszabadítják az embereket minden gátlás alól a homoszexuálisokkal szemben, és előbb-utóbb gyilkos akciók előidézői lesznek. A nácik nem csupán a zsidókat, hanem a homoszexuálisokat is haláltáborba vitték, noha köztük is nagy számmal voltak látens homoszexuálisok, ahogy a neoprotestáns prédikátorok között is.
A melegjogok ugyanazokból a liberális elvekből következnek, amelyekből a vallási és a lelkiismereti szabadság. A homofóbia és a homoszexuálisok üldözése szélsőjobboldali program. De amikor ez kilép az életmód és az egyházi erkölcs keretei közül, és már a világot irányító láthatatlan elit képében jelenik meg, amely a homoszexuális lobbinak a világuralmi szándékairól és a rajtuk kívül állók jogainak a korlátozásáról szólnak, akkor strukturálisan ez már a nácizmus propagandájának része.
Nemcsak azért, mert sokan valamennyi világösszeesküvést összevonva a melegeket, a szabadkőműveseket és a zsidókat egymással azonosítják, hanem azért is, mert ezek a konteók alapjául szolgálnak minden népirtásnak. Ez a "keresztény" irányzat a melegek dehumanizálásával olyan gyűlöletet szabadít fel, amely azt mondja, hogy védekezni kell a világösszeesküvés és a gonosz szándékaik ellen. Ez a "védekezési" kényszer vezet gyilkolásokhoz, esetenként népirtáshoz.
Az szabad szemmel is látható, hogy a világ politikai vezetői nem a meleglobbi tagjai, de nyilván azok, akik "mögöttük állnak", akiket nem látunk", akik "mozgatják őket". Biztos hamarosan előkerül majd a melegeknek is egy "Meleg bölcsek jelgyzőkönyvei", bár a Hit Gyülekezete már kiad összeesküvéselméletekről szóló könyveket, és Sorosról éppen úgy beszélnek, mint az antiszemita konteógyártók.
Sokszor leírtuk, most is megismételjük, hogy a Biblia szerint az egyháznak nincs köze az egyházon kívülállók erkölcsihez, és nem kényszeríthet senkit arra, hogy az egyházi erkölcsi normák szerint éljen. Az egyháznak szeretnie kell a bűnöst, a homoszexuális bűnösöket is, és Isten evangéliumának, kegyelmének és szeretetének hirdetésével és bemutatásával harcolhat a bűn ellen. Nem uszítással, hazugsággal, gyűlöletkeltéssel és a világi hatalom megszerzésével, állami erővel.
Márpedig a keresztény "családi" szólamok mögött ez áll. Ennek semmi köze a kereszténységhez. A diktatúrát és a másokat elnyomó emberek sajátja és törekvése, hogy mindig valamilyen fenyegetettséggel riogassák az általuk elnyomott embereket, mindig van valamilyen ellenség, amely gonosz összeesküvést sző ellenük. Korábban is voltak ilyenek, és melegek is mindig voltak, a világ nem került különleges helyzetbe.
A legnagyobb gyűlöletet a melegházasság intézménye váltotta ki, annak ellenére, hogy a melegházasság egy minőségileg magasabb szintre emeli két azonos nemű ember kapcsolatát is, mert az nemcsak a szexről szól, hanem életre szóló hűségről, egységről és szövetségről. Ez a heteroszexuális emberek között is magasabbrendű kapcsolat.
A keresztény pásztoroknak nem fröcsögniük kellene a melegekről, hanem sírni, mert a hitük szerint a homoszexuálisok - hasonlóan más bűnösökhöz - elvesznek és a pokolba jutnak. Egy szellemi ember, aki képes a bűnt a bűnöstől elválasztani, siratja az embert, aki a hite szerint a pokol tüzébe kerül, nem pedig gyűlöletet uszít elleni. A Biblia szerint ez nemcsak szeretetlenség, keresztényellenes magatartás, hanem testi, nem szellemi.
A neoprotestantizmus összeért a politikai katolicizmussal, világösszeesküvés elméletek rabja, gyűlöletet kelt és egy kisebbség ellen uszít. Miközben a melegek nem jelentenek veszélyt sem a társadalomra, sem a keresztény családokra. Jogaik csak azt jelentik, hogy amit bujdosva kellene tenniük, most diszkrimináció nélkül tehetik. Aki nem akar meleg lenni, az ezután sem lesz meleg. Az igazi veszélyt azok jelentik, akik konspirációs elméletekkel célkeresztbe állítanak másokat, és a jogaik korlátozása érdekében képesek az emberi jogak korlátozó hamis rendszereket, diktatúrákat támogatni és létrehozni. A melegjogok korlátozásának terve ugyanis elvezet a többi emberi jog korlátozásához és a szabadság felszámolásához.